ET Euroopa Liidu Teataja C 185/7

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

(2016/C 185/05)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

„PIZZOCCHERI DELLA VALTELLINA”

ELi nr: IT-PGI-0005-01349 – 24.6.2015

KPN ( ) KGT ( X )

1. Nimetus(ed)

„Pizzoccheri della Valtellina”

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 2.5. Pastatooted

3.2. Punktis 1 esitatud nimetusele vastava toote kirjeldus

„Pizzoccheri della Valtellina” on pastatoode, mille tainas koosneb erinevate jahude segust, millest vähemalt 20 % on tatrajahu.

Mitut liiki toodet „Pizzoccheri della Valtellina” turustatakse nii värskelt kui kuivatatult. Kuju järgi jaotatakse toode järgmiselt: tagliatello steso: õhukesed lamedad eri pikkuse ja laiusega sirged makaronid; tagliatello avvolto: õhukesed lamedad eri pikkuse ja laiusega makaronid, mis on keeratud pesakujuliseks, gnocchetto: silindrikujulised makaronid.

Allpool olevas tabelis on esitatud värskena või kuivatatuna turustatava toote „Pizzoccheri della Valtellina” eri mõõdud:

Kuivatatud toode Pikkus (mm) Laius (mm) Paksus (mm) Tagliatello steso 30–60 7–8 1,1 –1,7 Gnocchetto 16–22 7–11 1,5 –2 Tagliatello avvolto nimetatakse ka Tagliatella — 3–11 1–2,5 Värske toode Pikkus (mm) Laius (mm) Paksus (mm) Tagliatello — 5–11 1,3 –5,5

Füüsikalised ja keemilised omadused

Pärast vormimist on toode „Pizzoccheri della Valtellina” värskelt poolkõva konsistentsiga ning kuivatatult kuiva ja kõva konsistentsiga.

Värske toote veesisaldus ei tohi olla vähem kui 24 % kuivainest ja kuivatatud toote veesisaldus ei tohi olla rohkem kui 12,5 % kuivainest.

Organoleptilised omadused

Toode „Pizzoccheri della Valtellina” on tumedama või heledama kastanpruuni värvusega; toote pinnal on näha ka tatrale omase pähklipruuni ja hallika värvusega osakesi.

Pärast soolvees keetmist on toode „Pizzoccheri della Valtellina” maheda maitsega, mis on iseloomulik tatrajahu ja muude jahusortide segust valmistatud toodetele.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Kuivana turustatava toote „Pizzoccheri della Valtellina” koostisained on järgmised:

— jahusegu, milles on kuni 80 % ainult kõva nisu jämejahu või kõva nisu jäme- ja peenjahu segu ning vähemalt 20 % tatrajahu;

— vesi.

Värskena turustatava toote koostisained on järgmised:

— jahusegu, milles on kuni 80 % ainult pehme nisu jahu või pehme nisu jahu ja kõva nisu jämejahu segu ning vähemalt 20 % tatrajahu;

— vesi.

3.4. Täpsustage tootmise erietapid, mis peavad toimuma määratletud geograafilises piirkonnas

Kõik toote „Pizzoccheri della Valtellina” tootmisetapid peavad toimuma punktis 4 osutatud tootmispiirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Värsket toodet võib müüa tootmiskohas või jaekaubanduses, tingimusel et punktiga 3.6 ette nähtud teave on tarbijale nähtav. Kaitstud keskkonnas pakendatud värske toode võib olla alustel või karpides.

Kuivatatud toode pakendatakse pappkarpidesse või kotikestesse; vajaduse korral võib seda enne pakendamist laos säilitada.

3.6. Sellise toote märgistamise erieeskirjad, millele registreeritud nimetus viitab

Lisaks toidu märgistamist käsitlevate eeskirjadega ette nähtud tähistustele peavad toote „Pizzoccheri della Valtellina” pakendil olema selgete ja loetavate kirjatähtedega järgmised tähised:

— nimetus „Pizzoccheri della Valtellina”;

— lühend KGT (I.G.P) või väljend „Kaitstud geograafiline tähis” (Indicazione geografica protetta);

— liidu sümbol;

toote „Pizzoccheri della Valtellina” pakendil võib olla ka punktiga 3.2 ette nähtud toote kuju tähistav sõna: (kuivana turustatava toote puhul: tagliatello steso, gnocchetto, tagliatella; värskelt turustatava toote puhul tagliatello).

Nimetuse „Pizzoccheri della Valtellina” märgisele on keelatud lisada mis tahes täiendavaid omadussõnu, mis võivad tarbijat eksitada.

Nimetus „Pizzoccheri della Valtellina” tuleb pakendile kanda fondis ITC galliard, tähesuurusega 8–35 mm.

4. Geograafilise piirkonna täpne määratlus

Toote „Pizzoccheri della Valtellina” geograafiline tootmispiirkond langeb kokku Itaalia Lombardia maakonna Sondrio provintsi halduspiiridega.

5. Seos geograafilise piirkonnaga

Kaitstud geograafilise tähise „Pizzoccheri della Valtellina” registreerimistaotluste põhjenduseks on toote maine ja tuntus.

Itaalia keele sõnaraamatus (Zingarelli, 1970) on sõna pizzochero järel selgitus: „Valtellina eripäraks olevad tatrajahupõhised käsitsi valmistatavad pastatooted (tagliatelle)”.

Toote „Pizzoccheri della Valtellina” valmistamine ulatub aega, kui kulinaarias kasutati ohtralt tatrajahu. Tatart kasvatati ja kasutati Sondario provintsis ulatuslikult ning see oli ka üks kohaliku köögi peamisi tooraineid.

Esimese kirjaliku dokumendi, milles nimetatakse tatart seoses Valtellinaga, on koostanud 1616. aastal Šveitsi kantoni Grigioni alla kuulunud Valle dell’Adda valitseja, kes märkis, et „Tatart kasvatati peamiselt Reetia Alpide nõlvadel, eelkõige Teglio piirkonnas, kus on rohkem päikesevalgust kui mujal ning mille kliima on seetõttu palju mahedam”.

Tatra kasvatamine levis kuni 1800. aastani, kultuuri hakati kasvatama ka ebasoodsatel ja väheviljakatel aladel; tänu tatraseemnete kiirele valmimistsüklile kohandus taim Alpi piirkonnas väga hästi. Pärast Valtellina ühendamist Lombardia-Veneetsia piirkonnnaga muutus kaubanduslik olukord ja esile tõusis muude kultuuride kasvatamine. Sondrio provintsis on praegugi veel teatavaid tatrasorte, mida kasvatatakse umbes 20 hektaril perekonna vajaduste rahuldamiseks või tarbijatele otse müümiseks.

Toode „Pizzoccheri della Valtellina” levis Valtellina orus käsikäes tatra kasvatamisega samas piirkonnas ning sellest tuleneb ka seos „Pizzoccheri della Valtellina” ja Sondrio provintsi territooriumi vahel. Esimesi kaudseid viiteid, mis annavad tunnistust toote „Pizzoccheri della Valtellina” tootmisest Sondrio provintsi territooriumil, võib leida testamentidest, milles on kirjas: „…una scarella per li Pizzoccheri e il rodelino per li ravioli” (1750. aastast pärit dokument) ja „…le resene per li Pizzoccheri” (1775. aasta dokument); seega võib arvata, et toodet „Pizzoccheri della Valtellina” toodeti ja tarbiti juba enne 18. sajandi esimest poolt. Järgmistest sajanditest on pärit juba rohkem materjale, milles on juttu toote „Pizzoccheri della Valtellina” seotusest provintsi territooriumiga.

Oma raamatus „Storia e Tradizioni nella Cucina Lariana” (Xenia, 1987) nimetab autor Emilio Montorfano Valtellinat ja eelkõige Teglio provintsi kõnealuste tatrajahu kasutuse poolest eripäraste pastatoodete otseseks kodumaaks. Nimetust „Pizzoccheri della Valtellina” on mainitud ka eessõnas, mille Lombardia maakonna kultuuri, identiteedi ja autonoomia kaitsja Ettore A. Albertoni on kirjutanud Ada Ferrari raamatule „Milano e la Rai un incontro mancato?”, alapealkirjaga) „Luci e ombre di una capitale di transazione (1945–1977)” (Franco Angeli, 2002), kus arutelus kohalike piirkondade oskuste, leidude, edu ja väärtustamise üle peetavas arutluses mainitakse toodet „Pizzoccheri della Valtellina” näitena kohaliku piirkonna eripära väljendavast tüüpilisest tootest.

Valtellinaga seotud ajaloolistest tekstidest ja bibliograafiatest selgub, et „Pizzoccheri della Valtellina” tootmine on seotud piirkonnas toimunud ajalooliste sündmustega, samuti geograafilise piirkonna traditsioonide ja kulinaariaga.

Valtellina elanikud peavad „Pizzoccheri della Valtellina” tootmist traditsiooniliseks tegevuseks, mis on seotud piirkonna ajaloo ja kultuuriga – piisab ainult nimetada, et pärast keetmist serveeritakse pastatooteid lisanditega, mis on valmistatud Valtellinale väga iseloomulikest kultuuridest või toodangust (või, juust, eri juurviljad, nt kähar peakapsas, kartul jne).

Toiduteatmikes ja muudes sellealastes teostes märgitakse toodet „Pizzoccheri della Valtellina” kui iseloomulikku tatrajahust valmistatud pastatoodet („Guida della Valtellina”, Sezione valtellinese del Club Alpino Italiano, 1873; „Cucina di valle e di montagna”, „Cucina di valle e di montagna, in Mondo popolare in Lombardia Sondrio e il suo territorio”, Milano 1995).

Toode „Pizzoccheri della Valtellina” kuulub Sondrio provintsi pastatoodete kategooriasse ja seda on nimetatud ka Lombardia maakonna traditsiooniliste põllumajandustoodete loetelus (Lombardia maakonna ametlik teataja nr 16, 21.4.2000 – erilisa nr 5).

Kuivatatud toode „Pizzoccheri della Valtellina” on esindatud mitmete Itaalia suurte kaubanduskettide pastatoodete valikus.

Toode „Pizzoccheri della Valtellina” on Sondrio provintsi tüüpiline toode ning tema väärtus ei ole mitte üksnes majanduslik, vaid ka kultuuriline, ja seda isegi niivõrd, et toode on muutunud traditsioonidega seotud sümboliks ja toote auks korraldatakse mitmeid laatu, millest kuulsaim on Teglios toimuv Pizzocchero d’Oro.

Bitto 99ndal messil, mis toimus 12.–15 oktoobrini 2006, oli Valtellina toidu- ja põllumajandussektori iseloomulike toodete (veinid, juustud, õunad ja bresaola) kõrval ka „Pizzoccheri della Valtellina”.

Toode „Pizzoccheri della Valtellina” on alati esindatud kõikidel üritustel, kus kohalikud ametiasutused, turismifirmad ja tootjad rõhutavad ja väärtustavad Valtellina kuvandit.

Viide tootespetsifikaadi avaldamisele

(Käesoleva määruse artikli 6 lõike 1 teine lõik)

Taotluse esitanud asutus on algatanud riikliku vastuväite esitamise menetluse, avaldades kaitstud geograafilise tähise „Pizzoccheri della Valtellina” tunnustamise ettepaneku 29. veebruari 2012. aasta Itaalia Vabariigi Teatajas nr 50.

Tootespetsifikaadi täielik tekst on saadaval järgmisel veebisaidil: http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllumajandus-, toiduaine- ja metsanduspoliitika ministeeriumi avalehel (www.politicheagricole.it), klõpsates linki „Prodotti DOP IGP” [KPNi või KGTga tooted] (ekraani ülemises paremas osas), seejärel linki „Prodotti DOP IGP STG” [KPNi, KGT või GTTga tooted] (ekraani vasakus ääres) ja lõpuks „Disciplinari di Produzione all’esame dell’UE” [ELile hindamiseks esitatud spetsifikaadid].

(1) ELT L 343, 14.12.2012, lk 1.